Losprys van miljoene glo vir ontvoerde leerder geëisLindokuhle Masuku. ŉ Gr. 8-leerder is glo Dinsdag buite ŉ skool in Johannesburg ontvoer waarna die ontvoerders na bewering ŉ losprys van R5 miljoen geëis het. Volgens Panyaza Lesufi, LUR vir onderwys in Gauteng, is Lindokuhle Masuku by die hek van die Queen High School ontvoer terwyl hy op ŉ saamrygeleentheid gewag het. “Daar word nou beweer dat sy ontvoerders ŉ losprys van R5 miljoen vir sy vrylating geëis het. “Die polisie ondersoek die omstandighede rakende die voorval,” het Lesufi gesê. Intussen word nog ŉ gr. 8-leerder vermis. Die meisie van die Lantern- remediërende skool, ook in Johannesburg, is Maandag as vermis aangemeld. Volgens Missing Children SA was die 13-jarige Kate Mpho Spies nie meer by die skool toe haar pa haar wou oplaai nie. Die polisie ondersoek ook die omstandighede rakende dié voorval. “Dit is regtig kommerwekkend dat ons leerders by ons skole geteiken word. “Ons doen ŉ beroep op gemeenskapslede wat dalk inligting het oor die voorvalle om die polisie in te lig sodat die skuldiges vasgetrek kan word,” het Lesufi gesê.